Document ID: /roh_data/filtered/fineweb-2-filterrobots_roh.jsonl.gz/16336

En il toc «Magi» raquinta la choreografa Giapunaisa Yuka Oishi la legenda russa dal quart retg, e quai da nov sco parabla sur da l'esser uman, sur dal far naufragi, sur da deblezzas e sur da perfecziun. Sin la tribuna stattan sautunzas e sautunzs da differentas culturas: Acrobats Giapunais fruntan sin solists da ballet europeics. La choreografa Yuka Oishi è stada plirs onns solista al ballet renumà da John Neumeier a Hamburg. La premiera da gievgia saira è grategiada: La fin hai dà in grond e lung applaus cun «standing ovations».
Legenda russa
Il quart retg vuleva tenor la legenda russa render omagi al novnaschì figl dal retg a Betlehem. Sin ses viadi è el dentant ì a perder. Ses regals ha el repartì a glieud che pativa da la fom, ed a persunas senza tetg. Per spendrar ina famiglia, ha el suffrì strapatschs sin ina galera. 30 onns pli tard è el vegnì cun mauns vids en la Terra sontga ed è vegnì perditga da la crucificaziun da Jesus.
Anc datti paucs plazs
Ulteriuras preschentaziuns datti ils 24 e 25 da favrer, sco era ils 1, 2 e 3 da mars. Sco quai che Origen scriva en ina communicaziun, dettia quai mo pli paucs plazs libers.
RR actualitad 12:00